**OŠ Marije Jurić Zagorke**

**Zagreb, 1.9.2021.**

**UPUTE ZA SPRJEČAVANJE I SUZBIJANJE EPIDEMIJE BOLESTI COVID-19 VEZANO UZ RAD**

**OŠ MARIJE JURIĆ ZAGORKE U ŠKOLSKOJ GODINI 2021./2022.**

Ove upute odnose se na rad OŠ Marije Jurić Zagorke.

**Informiranje o uputama.** Važno je da roditelji/skrbnici i djelatnici budu na vrijeme obaviješteni o ovim uputama. Telefonom ili na drugi primjeren način škola obavještava roditelje o sljedećem:

• da ne dolaze u pratnji učenika ako imaju simptome zarazne bolesti (npr. povišena tjelesna temperatura, kašalj, teškoće u disanju, poremećaj osjeta njuha i okusa, grlobolja, proljev, povraćanje), ako im je izrečena mjera samoizolacije ili ako imaju saznanja da su zaraženi koronavirusom,

• da ne dovode učenika u školu ako:

- ima simptome zarazne bolesti (npr. povišena tjelesna temperatura, kašalj, teškoće u disanju, poremećaj osjeta njuha i okusa, grlobolja, proljev, povraćanje)

- ima izrečenu mjeru samoizolacije

- imaju saznanja da je zaraženo koronavirusom.

**Fizičko udaljavanje.** Rad škole prijeko je potrebno organizirati na način da se osigura koliko je moguće socijalno distanciranje (fizički razmak).

**Higijena ruku.** Važno je omogućiti i uvesti u rutinu redovito pranje ruku tekućom vodom i sapunom.

**Dezinfekcija ruku.** Prednost se daje pranju ruku tekućom vodom i sapunom. Upotrebu dezinficijensa u učenika svakako treba nastojati ograničiti na dezinfekciju pri ulasku u školu.

**Organizacija rada s učenicima**

U odgojno-obrazovni rad potrebno je uključiti sve učenike.

Dopušteno je miješanje učenika različitih odgojno-obrazovnih skupina koji su slične dobi i uobičajeno provode školske i izvanškolske aktivnosti zajedno s drugim učenicima i učiteljima na način da je prilikom miješanja skupina/razrednih odjela obvezno držati najveći mogući razmak, kao i nošenje maske.

Preporučeno je da svaka odgojno-obrazovna skupina/razredni odjel boravi u jednoj prostoriji što je više moguće, osim kada to zahtijeva nastavni proces poput nastave u kabinetima, vježbaonicama, informatičkim učionicama, nastave tjelesne i zdravstvene kulture u školskoj sportskoj dvorani i sl.

Preporučuje se:

* tijekom radnoga dana smanjiti koliko je moguće broj učitelja (npr. izvođenjem nastave u dvosatu),
* na početku ili na kraju svake smjene ako je moguće organizirati, a obvezno na početku ili završetku radnog dana, potrebno je svakodnevno primjereno čišćenje prostorija
* učitelj s učenicima provodi što je moguće više vremena na otvorenom (npr. izvođenje nastave na otvorenom),
* učenici od 5. razreda nadalje, učitelji predmetne nastave te stručni suradnici o moraju nositi maske.

**Organizacija prostora**

Nužno je tijekom boravka učenika u školi organizirati odmore na koje učenici mogu izaći iz učionice. Posebno se preporučuje da učenici izađu na otvoreno tijekom odmora kada god to vremenske prilike dopuštaju.

**Djelatnici i učenici s kroničnim bolestima**

Potvrdu o eventualnom visokom riziku za rad cijepljenih djelatnika s kroničnim bolestima u odgojno-obrazovnoj ustanovi ili potvrdu o nepohađanju nastave u odgojno-obrazovnoj ustanovi za učenike s kroničnim bolestima koje možebitno predstavljaju veći rizik za razvoj težih oblika bolesti COVID -19, donosi nadležni liječnik primarne zdravstvene zaštite (školski liječnik za učenike, liječnik obiteljske medicine za djelatnike).

**Ulazak i izlazak**

Škola vodi evidenciju ulaska/izlaska bilo da je riječ o ovlaštenom ili neovlaštenom osoblju (ovlašteno osoblje uključuje: učenike, osoblje, pomoćno i administrativno osoblje, ostalo osoblje kojem je odobren ulazak; neovlašteno osoblje uključuje: roditelje/skrbnike, neupisanu braću/sestre, djecu/učenike, drugo osoblje koje nije nužno za rad škole).

**Ulazak roditelja u školu, kao i roditelja djece s teškoćama u razvoju**

U školu učenici dolaze i odlaze sami, organiziranim prijevozom ili u pratnji roditelja, ovisno o odluci roditelja, kao što bi dolazili i odlazili da nema epidemije. Kada dovodi i odvodi dijete, roditelj ili druga osoba u pratnji djeteta može ući u školu ako je riječ o učeniku 1. razreda osnovne škole (u skladu s odlukom ravnatelja, npr. prvog dana škole) ili o učeniku s teškoćama u razvoju.

U školu može ući roditelj ili druga osoba u pratnji kada dovodi i odvodi dijete s teškoćama.

Dopušteno je održavanje roditeljskih sastanaka i individualnih informacija licem u lice na način da se kontakt roditelja s djelatnicima škole i učenicima smanji na najmanju moguću mjeru. Na roditeljskim sastancima i individualnim informacijama svi roditelji i učitelji moraju nositi maske i održavati fizički razmak po mogućnosti dva metra. Preporučeno je da tijekom roditeljskih sastanaka i individualnih informacija prozori budu otvoreni.

**Ulazak i dostava u školu**

Dostavu za potrebe škole preuzimaju nadležni radnici škole na vanjskim vratima, a ulaz je dopušten iznimno serviserima i ostalim službama čije usluge su prijeko potrebne (što uključuje dosljednu provedbu preventivnih i protuepidemijskih mjera poput provjere vode za ljudsku potrošnju, zdravstvene ispravnosti hrane i sl.), uz obveznu mjeru dezinfekcije ruku i prema potrebi nošenja zaštitne maske.

**Spremačice i čišćenje**

Spremačica iz jutarnje smjene prva ulazi u školu. Zadnja osoba koja izlazi iz škole je spremačica iz poslijepodnevne smjene koja dezinficira sve korištene površine.

**Provjetravanje prostorija**

Prostorije u školi obvezno je provjetravati više puta dnevno, svakako prije dolaska i nakon odlaska učenika.

**Čišćenje prostora**

Dodirne površine kao što su kvake, ručke na prozorima, radne površine, tipkovnice, konzole, slavine u toaletima i kuhinjama, tipke vodokotlića, daljinski upravljači, prekidači za struju, zvona na vratima, ploče dizala te druge dodirne površine koje koristi veći broj osoba , potrebno je dezinficirati brisanjem više puta dnevno (na početku i na kraju svake smjene).

Čišćenje se provodi u vrijeme kada su učenici u dvorištu ili nakon njihova odlaska.

**Maske za lice**

Maske su obvezne:

-prilikom komunikacije djelatnika u zbornici i drugom odgovarajućem prostoru licem u lice,

-za roditelje i druge osobe kada je njihov ulazak u školu nužan,

-u javnom prijevozu, uključujući organizirani prijevoz,

-za učitelje koji provode nastavu u kući učenika,

-za pomoćnike u nastavi,

-učenicima od 5. razreda nadalje, učiteljima predmetne nastave te stručnim suradnicima,

-učenicima od 5. razreda nadalje, učiteljima predmetne nastave te stručnim suradnicima kada dolazi do miješanja učenika različitih razrednih odjela (osim na sportskim aktivnostima),

-učiteljima ostalih predmeta u razrednoj nastavi,

-učiteljima i svim drugim djelatnicima škole prilikom prolaska hodnikom i sl.

Maske se nose na način da cijelo vrijeme prekrivaju nos i usta.

Učenici do četvrtog razreda (uključujući četvrti razred), kao i učenici s teškoćama u razvoju koji svladavaju posebne programe, ne nose zaštitne maske.

Izuzet od obveze nošenja maske u školi može biti samo učenik/djelatnik čije zdravstveno stanje to onemogućuje; navedeno utvrđuje nadležni školski liječnik za učenika ili obiteljski liječnik za djelatnika.

**Sumnja na COVID-19**

Znakovi koji upućuju na moguću zarazu koronavirusom:

• povišena tjelesna temperatura (pod pazuhom > 37,2)

• simptomi respiratorne bolesti - kašalj, teškoće u disanju, grlobolja

• poremećaj osjeta njuha i okusa

• gastrointestinalne smetnje (proljev, povraćanje i bol u trbuhu, posebno u manje djece).

**Postupanje u slučaju sumnje na zarazu**

Prilikom pojave navedenih znakova bolesti učenik ili djelatnik ostaje kod kuće, javlja se najprije telefonom izabranom liječniku obiteljske medicine, odnosno pedijatru koji odlučuje o testiranju prema liječničkoj indikaciji. O navedenom roditelj ili djelatnik telefonom obavještava školu.

Ako se znakovi bolesti jave tijekom boravka u školi, odmah treba pozvati roditelja (stručni suradnik) te učenika izolirati u prikladnoj prostoriji do dolaska roditelja. Oboljeli djelatnik odmah napušta školu.

Prilikom pojedinačnog slučaja pojave simptoma koji mogu upućivati na zarazu koronavirusom, odgojno-obrazovna skupina/razredni odjel u pravilu nastavlja dalje s odgojno-obrazovnim radom, dok se prilikom grupiranja osoba sa znakovima bolesti postupa sukladno mišljenju liječnika.

**Putovanje u školu javnim ili organiziranim prijevozom**

U javnom prijevozu učenici se trebaju pridržavati mjera propisanih za javni prijevoz (nošenje maske u javnom prijevozu i održavanje fizičke distance).

**Tjelesne aktivnosti i glazbena kultura**

Škola treba obratiti posebnu pozornost na fizičke aktivnosti učenika. Učenike je potrebno poticati na bavljenje sportom zbog očuvanja dobrobiti i vlastitog zdravlja. Dopušteno je održavanje nastave tjelesne i zdravstvene kulture u školskoj sportskoj dvoranama, ali se preporučuje održavanje nastave koliko je to moguće na otvorenom.

Nekoliko odgojno-obrazovnih skupina (razrednih odjela) koje su slične dobi i uobičajeno provode školske i izvanškolske aktivnosti zajedno mogu se spajati na nastavi tjelesne i zdravstvene kulture, u svlačionici, kao i u dvorani.

Dopušteni su treninzi školskih sportskih klubova u školskoj dvorani u kojima sudjeluju učenici različitih razreda.

Dopušteni su treninzi športskim klubovima u školskoj dvorani za sve dobi i kategorije sportaša.

Nisu dopušteni treninzi rekreativaca u školskoj dvorani.

Tijekom glazbenih aktivnosti te na satovima glazbene kulture, prilikom pjevanja, učenike treba pozicionirati tako da nisu licem okrenuti jedan u drugog (male grupe i veća distanca prilikom pjevanja). Dopušteno je organiziranje zbora za učenike različitih razreda uz održavanje najvećega mogućeg razmaka.

**Izvanučionička nastava**

Provodi se prema preporukama HZJZ (21.8.2020. i 2.6.2021.).